नगर पंचायत चुनाव 2015
शोर से दूर, घर-घर दे रहे दस्तक
भास्कर न्यूज | कांकेर/नरहरपुर
नगर पंचायत चुनाव में गिनती के दिन बाकी हैं। अध्यक्ष और पार्षद पद के 67 उम्मीदवारों का प्रचार-प्रसार जोरों पर है। चुनाव में 57 उम्मीदवार कानफोड़ू प्रचार-प्रसार से दूरी बनाए हुए हैं। वे घर-घर पहुंचकर मतदाताओं से मिलकर वोट की विनती कर रहे हैं। सिर्फ 10 ही उम्मीदवार ऐसे हैं, जो प्रचार-प्रसार में लाउडस्पीकर का उपयोग कर रहे हैं।
नगर में अध्यक्ष और पार्षद पद के उम्मीदवारों में से 57 ऐसे उम्मीदवार ऐसे हैं, जिन्होंने लाउडस्पीकर के लिए चुनाव कार्यालय में आवेदन भी नहीं दिया है। अध्यक्ष पद के दावेदार पुरुषोत्तम मंडावी के अनुसार वे प्रचार-प्रसार के लिए दिखावा नहीं करना चाहते हैं। वार्ड नंबर-14 की निर्दलीय उम्मीदवार नाजिरा खान का कहना है कि वार्ड में लाउडस्पीकर की कोई जरूरत नहीं है। वे हर मतदाता के घर जाकर वोट की मांग कर रही हैं। वार्ड नंबर-11 के रामसाय कुंजाम और वार्ड नंबर-13 की हेमलता भास्कर का भी यही कहना है कि वार्डवासियों की परेशानी को ध्यान में रखकर लाउडस्पीकर का इस्तेमाल नहीं किया जा रहा है।
दोहरी दावेदारी, प्रचार के लिए लाउडस्पीकर का सहारा
चुनाव में दो पदों पर दावेदारी कर रही कुंती कुंजाम प्रचार-प्रसार में उम्मीदवारों की भीड़ में अलग दिखाई दे रही हैं। अध्यक्ष पद पर निर्दलीय उम्मीदवार कुंती कुंजाम वार्ड नंबर-12 से पार्षद उम्मीदवार भी हैं। वह पार्षदों में अकेली हैं, जो कि प्रचार-प्रसार के लिए लाउडस्पीकर का इस्तेमाल कर रही हैं। वार्ड में तीन पुरुष उम्मीदवारों के बीच अकेली महिला के कारण भी वह चर्चा में बनी हुईं हैं।
ध्वनि मापने यंत्र नहीं, प्रशासन कैसे तय करेगा शोर
निर्वाचन कार्यालय से अनुमति के बाद 10 उम्मीदवार लाउडस्पीकर का इस्तेमाल कर रहे हैं। इन्हें प्रचार के लिए चार मेगाहर्ट्स वाले लाउडस्पीकर का इस्तेमाल करना है। प्रशासन के पास ध्वनि मापने कोई यंत्र नहीं है। ऐसे में उम्मीदवार लाउडस्पीकर का सही उपयोग कर रहा है कि नहीं, यह जानने का कोई तरीका नहीं है। इधर प्रचार वाहन दिनभर गली-मोहल्लों में घूम रहे हैं।
सोशल मीडिया का भी जमकर किया जा रहा इस्तेमाल
उम्मीदवार प्रचार-प्रसार के लिए सोशल मीडिया का जमकर इस्तेमाल कर रहे हैं। अध्यक्ष और पार्षद पद के सभी उम्मीदवार फेसबुक और वाट्स-अप पर नगर के मुद्दों और अपने वादों को बढ़-चढ़ कर पोस्ट कर रहे हैं। इसके लिए मतदाताओं के नंबर लेकर उन्हें नए-नए ग्रुप से जोड़ा जा रहा है। अन्य ग्रुप में भी शामिल होकर प्रचार के लिए बनाए गए पोस्टरों को पोस्ट किया जा रहा है।
मतदाताओं को रिझाने बजा रहे छत्तीसगढ़ी गाने
प्रचार-प्रसार के लिए लाउडस्पीकर का इस्तेमाल करने वाले उम्मीदवारों में कुछ खुद की आवाज में डब किए गए छत्तीसगढ़ी गीतों का सहारा ले रहे हैं। मतदाताओं का ध्यान आकर्षण करने के लिए गानों के बीच में उम्मीदवारों का नाम जोड़ा गया है। कुछ उम्मीदवार मतदाताओं तक अपनी आवाज में संवाद रिकार्ड कर साउंड सिस्टम के माध्यम से मतदाताओं तक पहुंचा रहे हैं।
पार्टी पार्षद उम्मीदवार भी शोर से दूर
भाजपा-कांग्रेस के अध्यक्ष उम्मीदवार प्रचार में लाउडस्पीकर इस्तेमाल कर रहे हैं। वहीं दोनों ही पार्टी के पार्षद उम्मीदवार इससे दूरी बनाए हुए हैं। वार्ड नंबर-9 से भाजपा पार्षद उम्मीदवार चंद्रिका निषाद ने पार्टी से लाउडस्पीकर की मांग नहीं की है। वह चुनाव प्रभारी और कार्यकर्ताओं से घर-घर जाकर मिल रही हैं। वार्ड नंबर-10 से कांग्रेस प्रत्याशी परदेशी निषाद के अनुसार वार्ड में लाउडस्पीकर की जरूरत नहीं है। मतदाताओं की परेशानी को देख इससे दूरी बनाई गई है। बेहतर है कि प्रत्यक्ष रूप से अपनी बात रखी जाए।
अध्यक्ष और पार्षद पद के प्रत्याशी मतदाताओं से रूबरू हो कर रहे चुनाव प्रचार
कांकेर. वार्ड नंबर-11 और 13 में निर्दलीय उम्मीदवार भी घर-घर पहुंचकर कर रहे जनसंपर्क।
bho_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva